<classify> HOSPITALI ya Benjamin Mkapa mkoani Dodoma inatarajia kuanza kutoa matibabu ya kibingwa katika magonjwa ya kuondoa mawe kwenye fi go, kupandikiza uboho na matibabu ya moyo. Akizungumza na gazeti hili, Mkurugenzi Mtendaji wa hospitali hiyo, Dk Alphonce Chandika alisema wako mbioni kufunga mtambo maalumu wa kuvunjavunja mawe kwenye figo, tatizo ambalo limekuwa likiathiri wananchi wengi na wengine wamekuwa wakipewa rufaa ya kwenda nje ya nchi kwa ajili ya kupata huduma hizi.Mtambo huu stone management ni maalumu ambao unatumia mionzi kwenda kuvunjavunja na kuyasaga mawe yaliyoko kwenye figo na mgonjwa anaweza kuvitoa kwa nja ya haja ndogo. Badala ya kutumia njia ya kumpasua mgonjwa mionzi tu inatumika kumtibu mgonjwa, alisema Dk Chandika. Aliongeza: Tutakapoanza kutoa huduma hii, hospitali hii itakuwa ya kwanza hapa nchini kwa upande wa taasisi za serikali ukiacha hospitali binafsi kama Aga Khan na zingine.Aidha, alisema wako katika mazungumzo na wataalamu kutoa Italia ya kuanzisha huduma ya upandikizaji uboho. Tuko katika hatua nzuri na tunatarajia Mungu akitujalia kufikia mwaka kesho huenda tukaianzisha huduma hii. Kwa sasa huduma ya kupandikiza uboho haijaanza kutolewa hapa nchini, najua hata Muhimbili wako katika harakati ya kuanzisha huduma hizi, alifafanua. Alisema Hospitali ya Benjamin Mkapa kwa sasa imeagiza vifaa vitakavyowezesha hospitali hiyo, kuanza kutoa matibabu ya saratani kwa drip cemotherapy kwa watu wazima. Kwa sasa hospitali hiyo inatoa matibabu ya saratani kwa watoto kwa kutumia drip.Tunatarajia kabla ya mwaka huu kuisha tutakuwa tunatoa huduma ya matibabu ya saratani kwa drip kwa rika zote yaani watoto na watu wazima, maana wataalamu tunao na hii itasaidia kupunguzia mzigo hospitali pekee inayotegemewa ya Ocean Road ambayo imekuwa na wagonjwa wengi ambao wanakuwa kwenye foleni kwa muda mrefu, aliongeza Dk Chandika. Kuhusu mwendelezo wa matibabu ya upasuaji wa kupandikiza figo, ambao kwa mara ya kwanza walifanya Machi mwaka huu, Dk Chandika alisema mwishoni mwa mwezi huu, wanatarajia kuwafanyia upasuaji wa kupandikiza figo wagonjwa watatu kama wote watakidhi vigezo na taratibu za maandalizi yatakamilika kama yaliyopangwa.Hii ni huduma endelevu, kama tulivyosema awali kama huduma hizi zitaendelea kutolewa na kwa sasa tunazitoa kwa kushirikiana na timu ya watalaamu kutoka Japan ambao tutakuwa nao hadi mwaka 2021, alifafanua. Akizungumzia mkakati mwingine, alisema kwa kutumia vifaa vya Endscope vilivyofungwa katika idara mbalimbali, itatoa huduma ya tiba na kuchunguza maradhi mbalimbali yaliyo katika mfumo wa chakula kama vile vidonda vya tumbo. Aidha, alisema ndani ya miaka miwili mpaka Juni 2017, hospitali hiyo ilishakuwa imefungwa mitambo ya uchunguzi wa maradhi kama ya MRI, CT Scan, Fluoroscopy, Mammography, huduma za mionzi Xray na Endescope.Alisema mitambo hiyo ni ya kisasa na inatumia teknolojia ya kisasa yenye uwezo mkubwa wa kutambua maradhi. Mfano MRI iliyopo hapa yenye yenye ukubwa wa 3T na kwa hapa nchini iko Hospitali ya Benjamini Mkapa tu na inawezekana ikawa hivyo hata kwa Afrika Mashariki nzima, alieleza. Aidha, alisema vifaa vya Endoscopy vimemalizika kufungwa Mei mwaka huu katika vyumba sita vya upasuaji, ikiwa ni teknolojia ya hali ya juu ambavyo vimeunganishwa na mfumo wa tiba, mtandao ambapo itawezesha mtaalamu aliyeko hapo kushauriana na mtaalamu aliyeko hata nchi za nje wakati wa kufanya upasuaji.Dk Chandika alisema hospitali hiyo, imekuwa ikitoa huduma za kawaida na za kibingwa kama magonjwa ya ndani, watoto, upasuaji, afya ya uzazi na kizazi, upasuaji wa njia ya mkojo, upasuaji wa koo, pua na masikio. Kwa huduma za kibingwa, alisema wanatoa matibabu ya maradhi yanayoathiri mfumo wa kumengenya chakula tumboni mwa binadamu, matibabu ya saratani kwa kutumia drip kwa watoto na upasuaji wa tezi dume. Hospitali ya Benjamin Mkapa ilizinduliwa Oktoba 13, 2015 na Rais wa Awamu ya Nne, Jakaya Kikwete kwa lengo ya kutoa matibabu ya kibingwa nchini. Soma makala kamili katika gazeti hili toleo la kesho.  <topic>: kitaifa 